《南康阻风游东寺》
宋代·苏辙

欲涉彭蠡湖，南风未相许。
扁舟厌摇荡，古寺慰行旅。
重湖面南轩，惊浪卷前浦。
霏微雪阵散，颠倒玉山舞。
一风辄九日，未悉土囊怒。
百里断行舟，仰看飞鸿度。
故人念征役，一饭语平素。
竹色净飞涛，松声乱秋雨。
我生足忧患，十载不安处。
南北已兼忘，迟速何须数。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。